Mihál, Jozef, poslanec NR SR (2019-04-03):
Ďakujem, pán predsedajúci. Vážená pani ministerka, vážený pán spravodajca, vážené kolegyne, kolegovia, vážení prítomní. Kedy to bolo? V septembri alebo v októbri, kedy ste priniesli tento návrh zákona a všetci vás upozorňovali, že robíte chybu, že ho predkladáte. Všetci vás upozorňovali, teda samozrejme okrem koaličných partnerov, tí boli možno prekvapení a zaskočení, že si chcete takto vyboxovať nejakých 100 miliónov do rozpočtu pôdohospodárstva, pretože komu chutí moc, tak ten s tou mocou chce mať aj peniaze. O žiadnych poľnohospodárov nejde, ide o to, aby ste mali vy, nie minister financií, ale aby ste vy v SNS mali pod palcom nejakých 100 miliónov a šafárili s nimi tak, ako to vy budete chcieť, bez kontroly. O nič iné nešlo pri tomto odvode. Všetci vás upozorňovali, nielen opozícia. Nielen to, že vám pán prezident ten zákon vrátil a museli ste ho tu znova pretláčať, upozorňovali vás obchodníci, upozorňovali vás dokonca odborári, dôchodcovia, všetci, čo mohli, tak kričali, že tento zákon je škodlivý. Tento zákon je namierený proti zahraničným reťazcom? Ozvalo sa MILK – AGRO, prešovská firma, slovenský, prešovský reťazec na východnom Slovensku, ktorý poskytol informácie o tom, že ak toto majú platiť, tak skončia jednoducho v strate, pretože ich zisk je symbolický a pokým ich zaťažíte tým, tým odvodom, tak jednoducho budú v strate a budú uvažovať čo ďalej, či to náhodou nezavrú. Toto ste vy chceli dosiahnuť? Jednoducho hlavou proti múru, len ste chceli uchmatnúť 100 miliónov. Toto bolo celé, toto bol celý váš plán, ktorý zakrývate nejakým rečami o poľnohospodároch. Keby ste niečo robili pre poľnohospodárov, tak tu nechodia na traktoroch alebo na koňoch demonštrovať do Bratislavy, pani ministerka. To, že sú tu a že sa sem znova chystajú, to je dôkaz toho, čo vy robíte pre poľnohospodárov. Dávno by ste zatočili s tou talianskou mafiou, ktorá je na východe a, bohvie, kde všade. Je mi to ľúto, že vám to musím hovoriť, pretože sa svojím spôsobom poznám s vaším manželom a považoval som ho za férového človeka a ním, dúfam, aj naďalej je. Takže nielenže ste si urobili hanbu pred celým národom predložením tohto zákona, ale samozrejme stalo sa to, že obchodníci zdvihli k 1. januáru ceny. A nie tak ako inokedy k 1. januáru, ale podľa istení analytikov, nie Ondreja Dostála alebo mňa alebo Janky Cigánikovej, podľa zistení relevantných analýz a potvrdilo to aj ministerstvo financií, tá cena skočila tak prudko, lebo bol zavedený tento odvod. Tí obchodníci sa samozrejme na to museli nejakým spôsobom, v úvodzovkách, pripraviť, pripraviť zvýšením cien. Jednoducho ste podpísaní pod najväčším zvýšením cien potravín v histórii Slovenska. To si dovolím tvrdiť a to z vás nič už nezmyje. A tak ako to všetci predo mnou povedali, to mlieko je rozliate, to už do fľaše nevrátite. Darmo tu budete vymýšľať akýsi kváziargument, že sa tešíte, ako obchodníci znížia ceny. No ako už len môžu obchodníci znížiť ceny? Keď sa vezme celá politika, ktorú robíte, vy konkrétne, SNS. Rekreačné poukazy, hej, 275 eur musí tá Billa alebo ten Kaufland alebo to MILK – AGRO, čo sú veľkí zamestnávatelia, ich sa to týka, prosím pekne, tak musia dať na zamestnanca naviac, možno by to mohli dať na odmeny, možno by to nedali vôbec, ja neviem, ale to je ďalšia záťaž, ktorá ich napríklad núti zdvíhať ceny, nie len tento osobitný odvod. Vaši kamaráti zo SMER-u zvyšujú víkendové príplatky, to je síce fajn, ale na druhej strane to samozrejme nízkopríjmových zamestnancov a ich zamestnávateľov núti niečo s tým urobiť, pretože niekde sa tie peniaze musia získať. A pokiaľ tie marže sú reálne naozaj malé v tých obchodoch, tak nič iné nezostáva tým obchodníkom, ako zvyšovať ceny. Čiže tak ako aj Boris Kollár predo mnou, ja takisto prízvukujem, áno, to zvýšenie cien nie je len kvôli tomuto osobitnému odvodu, je aj kvôli nemu, ale aj kvôli ďalším opatreniam, pod mnohými z nich ste jednoducho priamo alebo nepriamo podpísaní. Taká je realita. A vysvetlite to, prosím vás, dôchodcom alebo mladým rodinám. Tí to jednoducho samozrejme čítajú tak, že je to Dankova daň z jedla a inak to ani čítať nebudú. Je to skrátka vaša hanba. Ďalšia vec, ten európsky rozmer. Rozmer konfliktu s európskou legislatívou. To je jednoducho zbytočné tu už opakovať. Vám to bolo jednoducho srdečne jedno, ale áno, na druhej strane nakoniec ste na to boli nútení reagovať a ísť veľmi zvláštnym spôsobom do legislatívneho procesu, ktorý teda začal tým, že ste úplne demokraticky včera, úplne demokraticky s naším zásadným nesúhlasom presunuli náš návrh na koniec schôdze, pretože, ako tomu rozumiem, keby ten náš návrh bol možno dnes doobeda na programe parlamentu a možno o jedenástej by sa o ňom hlasovalo, mali by ste samozrejme veľkú dilemu, čo urobíte a tá vaša hanba by bola možno ešte väčšia. Nuž, čo mám povedať? To je, to je, ako keby hrach na stenu hádzal, ako na adresu vášho pána predsedu. Je to, skrátka, múdry, inteligentný, skutočne slušný človek, demokrat od srdca, od kosti. Nuž tak čo dodať, čo dodať? Nosím drevo do lesa? Budem nosiť drevo do lesa? To je zbytočné. Aj keď urobíte zajtra, neviem aký populárny návrh, aj keď neviem, ako, dajme tomu, znížite dane firmám alebo možno odvody živnostníkom, vy ako SNS v tomto volebnom období ste sa už tak sprofanovali pred voličmi, že vaše klesajúce preferencie už nezachráni, ani keby ste zlaté prstene pred parlamentom rozdávali. To mi verte. Pokiaľ sa, nebodaj, nezbavíte toho vášho pána predsedu, tak vám nepomôže ani svätená voda, nič, nikto a nič. Budete radi, ak sa dostanete s 5,01 % do ďalšieho parlamentu. História si zapamätá to vaše štvorročné pôsobenie ako jedno obrovské fiasko a veľkú blamáž. Ďakujem pekne, len tak ďalej pokračujte.